Ir-Regolament tal-Kummissjoni (KE) Nru 2344/2002
tat-18 ta' Diċembru 2002
li jemenda l-Annessi I, III, V u VII tar-Regolament tal-Kunsill (KEE) Nru 3030/93 dwar regoli komuni għall-importazzjonijiet ta' ċerti prodotti tat-tessuti minn pajjiżi terzi
IL-KUMMISSJONI TAL-KOMUNITAJIET EWROPEJ
Wara li ikkunsidrat it-Trattat li jistabbilixxi l-Komunità Ewropea;
Wara li ikkunsidrat ir-Regolament tal-Kunsill (KEE) Nru 3030/93 tat-12 ta' Ottubru 1993 dwar regoli komuni għall-importazzjonijiet ta' ċerti prodotti tat-tessuti minn pajjiżi terzi [1], kif l-aħħar emendat bir-Regolament tal-Kummissjoni (KE) Nru 797/2003 [2] u b'mod partikolari, l-Artikolu 19 tiegħu,
Billi:
(1) Ir-regoli komuni għall-importazzjonijiet ta' prodotti tat-tessuti minn pajjiżi terzi għandhom ikunu aġġornati sabiex jirriflettu numru ta' żviluppi riċenti.
(2) Il-Kunsill approva permezz tad-Deċiżjoni 2002/877/KE tal-5 ta' Novembru 2002 [3] l-iffirmar, f'isem il-Komunità Ewropea, ta' Ftehim fil-forma ta' Memorandum ta' Ftehim bejn il-Komunità Ewropea u r-Repubblika tal-Brażil dwar arranġamenti fil-qasam ta' aċċess għas-suq għal prodotti tessili u għal prodotti ta' ħwejjeġ, u wkoll awtorizza l-applikazzjoni proviżorja ta' dan il-Ftehim.
(3) Il-Kummissjoni issospendiet, permezz tar-Regolament (KE) Nru 475/2002 [4], l-applikazzjoni tar-reġim ta' kontrolli doppji fir-rigward ta' ċerti prodott tat-tessuti li joriġinaw fl-Ukraina.
(4) Minħabba li saret reviżjoni tan-Nomenklatura tas-Sistema Armonizzata mehmuża mal-Konvenzjoni ta' l-Organizzazzjoni Doganali Dinjija, ċerti Kodiċi tan-Nomenklatura Magħquda kienu emendati. Dawn l-emendi jolqtu wkoll xi kodiċi fl-Anness I tar-Regolament (KEE) Nru 3030/93.
(5) Minħabba raġunijiet ta' ċarezza, ċerti l-Annessi tar-Regolament (KEE) Nru 3030/93 għandhom jinbidlu kompletament.
(6) Għaldaqstant, ir-Regolament (KEE) Nru 3030/93 għandu jkun emendat.
(7) Sabiex ikun assigurat li l-Komunità tkun konformi ma' l-obbligi internazzjonali tagħha, il-miżuri stabbiliti f'dan ir-Regolament għandhom japplikaw b'effett mill-1 ta' Jannar 2003
(8) Il-miżuri stabbiliti f'dan ir-Regolament huma skond l-opinjoni tal-Kumitat dwar it-Tessuti,
ADOTTAT DAN IR-REGOLAMENT:
Artikolu 1
Ir-Regolament (KEE) Nru 3030/93 huwa emendat kif ġej:
(a) Annessi I, V u VII huma mibdula bit-testi li jinsabu fl-Anness ta' dan ir-Regolament;
(b) Anness III huwa emendat kif spjegat fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fil-jum li fih ikun ippubblikat fil-Ġurnal Uffiċjali tal-Komunitajiet Ewropej.
Dan ir-Regolament għandu japplika b'effett mill-1 ta' Jannar 2003.
Dan ir-Regolament għandu jorbot fl-intier tiegħu u huwa applikabbli direttament fl-Istati Membri kollha.
Magħmul fi Brussels, fit-18 ta' Diċembru 2002.